钦定古今图书集成/历象汇编/岁功典/第068卷 > 《荆楚岁时记》 > 中元事考
## 钦定古今图书集成/历象汇编/岁功典/第068卷 > 《荆楚岁时记》 > 中元事考

七月十五日，僧尼道俗悉营盆供诸佛。

按《盂兰盆经》云：“有七叶功德，并幡花、歌鼓、果食送之。” 盖由此也。经云：“目连见其亡母在饿鬼中，即钵盛饭，往饷其母，食未入口，化成火灰，遂不得食。目连大叫，驰还白佛，佛言：‘汝母罪重，非汝一人奈何？当须十方众僧威神之力，至七月十五日，当为七代父母厄难中者，具百味五果，以著盆中，供养十方大德佛，敕众’” 僧皆为施主，祝愿七代父母，行禅定意，然后受食。是时目连母得脱一切饿鬼之苦。目连白佛：“未来世佛弟子行孝顺者，亦应奉盂兰盆供养。” 佛言：“大善。” 故后人因此广为华饰，乃至刻木割竹，饴蜡翦彩，模花叶之形，极工妙之巧。